Ændret forslag til EUROPA-PARLAMENTETS OG RÅDETS BESLUTNING om ændring af Europa-Parlamentets og Rådets afgørelse nr. 163/2001/EF af 19. januar 2001 om iværksættelse af et uddannelsesprogram for branchefolk inden for den europæiske audiovisuelle programindustri (Media-uddannelse) (2001-2005) (forelagt af Kommissionen i henhold til EF-traktatens artikel 250, stk. 2)

2003/0064 (COD)

Ændret forslag til EUROPA-PARLAMENTETS OG RÅDETS BESLUTNING om ændring af Europa-Parlamentets og Rådets afgørelse nr. 163/2001/EF af 19. januar 2001 om iværksættelse af et uddannelsesprogram for branchefolk inden for den europæiske audiovisuelle programindustri (Media-uddannelse) (2001-2005)

1. Sagsforløb

Forslag sendt til Rådet og Europa-Parlamentet [KOM(2003)188 endelig 2003/0064 (COD)] 16. april 2003.

Det Europæiske Økonomiske og Sociale Udvalgs udtalelse: 24. september 2003.

Regionsudvalgets udtalelse: 9. oktober 2003.

Udtalelse fra Europa-Parlamentets førstebehandling: 12. februar 2004.

2. Formålet med kommissionens forslag

Media Uddannelse-programmet, som blev vedtaget af Rådet den 19. januar 2001 for en femårig periode med et budget på 50 mio. EUR (EUR 15), udløber den 31. december 2005. Formålet med dette forslag til beslutning er at forlænge programmet uændret med et år (2006). Der foreslås et budget på 7,4 mio. EUR til denne etårige udvidelse for et EU med 25 medlemsstater. Dette beløb skal lægges til de nuværende 50 mio. EUR (så det samlede budget bliver på 57,4 mio. EUR).

3. Formålet med det ændrede forslag

Det ændrede forslag er en tilpasning af det oprindelige forslag under hensyntagen til udvidelsens virkninger i 2004 og 2005, idet Kommissionen oprindelige forslag kun tog hensyn til udvidelsens virkninger for programmets forlængelse i 2006. Budgetrammen for resten af programmet bliver således afklaret.

4. Bemærkninger til de ændringsforslag, Parlamentet foreslog ved førstebehandlingen

Der blev vedtaget to ændringsforslag på plenarmødet.

Med ændringsforslag 1 indføres en ny betragtning 2 A, hvori det fastslås, at Kommissionen skal forelægge en fyldestgørende og detaljeret evalueringsrapport om Media Uddannelse-programmet senest den 31. december 2005, således at Europa-Parlamentet og Rådet på dette grundlag kan behandle det forslag til et nyt program for Fællesskabets indsats på det audiovisuelle område, der forventes fremsat i 2004, og som skal iværksættes i 2007.

Med ændringsforslag 2 ændres det budget, Kommissionen havde foreslået. Beløbet på 57,4 mio. EUR erstattes med et beløb på 59,4 mio. EUR. Det supplerende beløb på 2 mio. EUR er beregnet til at tage hensyn til virkningerne af udvidelsen i 2004 og 2005 (som der er redegjort for i Kommissionens meddelelse KOM(2003) 777).

4.1 Ændringsforslag, hvis indhold Kommissionen helt kan acceptere

Kommissionen har ud fra et ønske om at indgå et kompromis accepteret begge de ændringsforslag, Parlamentet har foreslået. Kommissionen har til hensigt at forelægge en evalueringsrapport om Media-programmerne senest den 31. december 2005 som fastsat i den nye betragtning, men er af den opfattelse, at dette på ingen måde påvirker dens initiativret til at forelægge et eventuelle forslag til et nyt program for den audiovisuelle sektor i EU, der skal træde i kraft, når programmerne Media Plus og Media Uddannelse udløber, før denne dato, og at den nye betragtning ikke indskrænker de andre institutioners pligt til at behandle et sådant eventuelt forslag i overensstemmelse med traktatens bestemmelser.

4.3 Ændret forslag

I overensstemmelse med artikel 250, stk. 2, i EF-traktaten ændrer Kommissionen sit forslag som angivet ovenfor.